b"\n_START_ARTICLE_\nLauren Boyle\n_START_SECTION_\nUra\n_START_PARAGRAPH_\nH\xc3\xa4n voitti ensimm\xc3\xa4isen arvokisamitalinsa Kansainyhteis\xc3\xb6n kisoissa vuonna 2006. Mitali oli pronssinen, ja Boyle voitti sen naisten 4\xc2\xa0\xc3\x97\xc2\xa0200 metrin vapaauintiviestiss\xc3\xa4 yhdess\xc3\xa4 Helen Norfolkin, Alison Fitchin ja Melissa Ingramin kanssa._NEWLINE_Delhiss\xc3\xa4 pidetyiss\xc3\xa4 Kansainyhteis\xc3\xb6n kisoissa vuonna 2010 Boyle kirkasti nelj\xc3\xa4n vuoden takaisen mitalinsa hopeiseksi, johdettuaan joukkueensa samalla matkalla viestiss\xc3\xa4 toiselle sijalle. Muutkin mitalistimaat olivat samat kuin nelj\xc3\xa4 vuotta aikaisemmin, mutta Boylen lis\xc3\xa4ksi vain Englannin Joanne Jackson oli s\xc3\xa4ilynyt joukkueiden kokoonpanoissa Delhiin saakka._NEWLINE_Boyle sijoittui Shanghain MM-kilpailuissa 2011 kuudenneksi 400 metrin ja kahdeksanneksi 800 metrin vapaauinnissa. Boyle oli mukana my\xc3\xb6s kes\xc3\xa4universiadeissa vuonna 2011. Siell\xc3\xa4 h\xc3\xa4n kahmi itselleen nelj\xc3\xa4 henkil\xc3\xb6kohtaista mitalia, joista kaksi oli kultaisia, ja yhden viestihopean._NEWLINE_Boyle voitti Istanbulissa 2012 lyhyen radan maailmanmestaruuden 800 metrin vapaauinnissa ajalla 8.08,62. Lis\xc3\xa4ksi h\xc3\xa4n sai pronssia 400 metrin vapaauinnissa._NEWLINE_Boyle voitti ensimm\xc3\xa4iset pitkien ratojen MM-mitalinsa Barcelonassa 2013. 400 ja 800 metrill\xc3\xa4 h\xc3\xa4n oli kolmas, samoin kuin 1\xc2\xa0500 metrin eritt\xc3\xa4in kovatasoisessa loppukilpailussa, jonka voittaja Katie Ledecky paransi vanhaa maailmanenn\xc3\xa4tyst\xc3\xa4 per\xc3\xa4ti 6,01 sekuntia._NEWLINE_Boyle saavutti Glasgow'n Kansainyhteis\xc3\xb6n kisoissa 2014 kultaa 400 metrin ja hopeaa 800 metrin vapaauinnissa. Saman vuoden Tyynenmeren-mestaruuskilpailuissa h\xc3\xa4n sai hopeaa 800 ja 1\xc2\xa0500 metrin sek\xc3\xa4 pronssia 400 metrin vapaauinnissa. Kazanin MM-kilpailuissa 2015 h\xc3\xa4n sai hopeaa 800 metrin vapaauinnissa ajalla 8.17,65 ja 1\xc2\xa0500\xc2\xa0metrin vapaauinnissa ajalla 15.40,14 sek\xc3\xa4 sijoittui viidenneksi 400 metrin vapaauinnissa.\n_START_SECTION_\nOlympialaiset\n_START_PARAGRAPH_\nVuoden 2008 Pekingin olympialaisissa Boyle osallistui vain yhteen lajiin, 4\xc2\xa0\xc3\x97\xc2\xa0200 metrin vapaauintiin, mutta joukkueen suoritus alkueriss\xc3\xa4 hyl\xc3\xa4ttiin ankkuri Natasha Hindin l\xc3\xa4hdetty\xc3\xa4 omalle osuudelleen liian aikaisin. Uuden-Seelannin joukkue oli seitsem\xc3\xa4nten\xc3\xa4 viimeiselle osuudelle l\xc3\xa4hdett\xc3\xa4ess\xc3\xa4, joten joukkue olisi todenn\xc3\xa4k\xc3\xb6isesti karsiutunut finaalista ilman hylk\xc3\xa4yst\xc3\xa4kin._NEWLINE_Lontoon olympialaisissa 2012 Boyle osallistui kahteen lajiin, naisten 400 metrin ja 800 metrin vapaauinteihin. 400 metrill\xc3\xa4 Boyle oli v\xc3\xa4lierien nelj\xc3\xa4nneksi nopein uudella Uuden-Seelannin enn\xc3\xa4tyksell\xc3\xa4 4.03,63. Loppukilpailussa vauhti ei ollut en\xc3\xa4\xc3\xa4 yht\xc3\xa4 hyv\xc3\xa4, ja h\xc3\xa4n j\xc3\xa4i viimeiselle eli kahdeksannelle sijalle. 800 metrin alkuer\xc3\xa4ss\xc3\xa4\xc3\xa4n Boyle ui ajan 8.25,91, joka oli my\xc3\xb6s uusi Uuden-Seelannin enn\xc3\xa4tys, ja riitti erien viidenteen sijaan. Finaalissa h\xc3\xa4n leikkasi viel\xc3\xa4 yli kolme sekuntia enn\xc3\xa4tyksest\xc3\xa4\xc3\xa4n, mutta j\xc3\xa4i silti 2,4 sekunnin p\xc3\xa4\xc3\xa4h\xc3\xa4n pronssimitalista sijoittuen nelj\xc3\xa4nneksi.\n_START_SECTION_\nMuuta\n_START_PARAGRAPH_\nBoyle valmistui Kalifornian yliopistosta vuonna 2010."